รัฐบาลไทย-ข่าวทำเนียบรัฐบาล-ปลัดเกษตรฯ เผย คปก. ร่างประกาศ กำหนดอัตราค่าตอบแทนการใช้ที่ดินฯ พร้อมเยียวยาเกษตรกรผู้ได้รับผลกระทบจาก Covid-๑๙
วันพุธที่ 24 พฤศจิกายน 2564
ปลัดเกษตรฯ เผย คปก. ร่างประกาศ กําหนดอัตราค่าตอบแทนการใช้ที่ดินฯ พร้อมเยียวยาเกษตรกรผู้ได้รับผลกระทบจาก Covid-๑๙
ปลัดเกษตรฯ เผย คปก. ร่างประกาศ กําหนดอัตราค่าตอบแทนการใช้ที่ดินฯ พร้อมเยียวยาเกษตรกรผู้ได้รับผลกระทบจาก Covid-๑๙
ดร.ทองเปลว กองจันทร์ปลัดกระทรวงเกษตรและสหกรณ์เปิดเผยภายหลังเป็นประธานการประชุม คณะกรรมการปฏิรูปที่ดินเพื่อเกษตรกรรม (คปก.) ครั้งที่ ๕/๒๕๖๔ ผ่านระบบออนไลน์ ณ ห้องประชุมไชยยงค์ ชูชาติ ส.ป.ก. ว่าการประชุมในครั้งนี้มีวาระสําคัญในการอนุมัติโครงการและใช้เงินกองทุนการปฏิรูปที่ดินเพื่อเกษตรกรรม เพื่อเป็นค่าใช้จ่ายเพื่อพัฒนาโครงสร้างพื้นฐานในแปลงที่ดินที่ได้จากการยึดคืนพื้นที่ตามคําสั่งหัวหน้า คสช. ที่ ๓๖/๒๕๕๙ ตลอดจนการรายงานผลการปฏิบัติงานตามกรอบหลักเกณฑ์การประเมินผลการดําเนินงานกองทุนการปฏิรูปที่ดินเพื่อเกษตรกรรมประจําปีบัญชี 2564 ไตรมาสที่ 4
โดย ส.ป.ก. ได้เสนอร่างประกาศ คปก. เรื่อง หลักเกณฑ์การกําหนดอัตราค่าตอบแทนการใช้ที่ดินหรืออสังหาริมทรัพย์สําหรับกิจการที่เป็นการสนับสนุนหรือเกี่ยวเนื่องกับการปฏิรูปที่ดินเพื่อเกษตรกรรม พ.ศ. 2564 ตามมติ คปก. ครั้งที่ 3/2564 ซึ่งได้เล็งเห็นถึงความสําคัญของการลดความเหลื่อมล้ําทางสังคม กระทรวงเกษตรและสหกรณ์ได้เร่งแก้ปัญหาดังกล่าวมาอย่างต่อเนื่อง โดยได้พิจารณาหลักเกณฑ์การกําหนดอัตราค่าตอบแทนการใช้ที่ดินหรืออสังหาริมทรัพย์สําหรับกิจการที่เป็นการสนับสนุนหรือเกี่ยวเนื่องกับการปฏิรูปที่ดินเพื่อเกษตรกรรมที่จะเรียกเก็บค่าตอบแทนจากผู้ได้รับการจัดที่ดิน และมีหลักเกณฑ์การลดค่าตอบแทน การปรับปรุงค่าตอบแทน การทบทวนอัตราค่าตอบแทน และการคํานวณค่าตอบแทนเพื่อเป็นการสนับสนุนและลดต้นทุนในกิจกรรมความเป็นอยู่ต่างๆของเกษตรกรและผู้เช่าที่ดิน และคปก. ยังให้ความสําคัญในเรื่องของสาธารณูปโภคโดยได้อนุมัติโครงการและใช้เงินกองทุนการปฏิรูปที่ดินเพื่อเกษตรกรรม เพื่อเป็นค่าใช้จ่ายตามโครงการก่อสร้างบ่อบาดาลและระบบสูบน้ําโซล่าร์เซลล์ พร้อมหอถังสูงเพื่อการอุปโภคบริโภค ในแปลงที่ดินที่ได้จากการยึดคืนพื้นที่ ตามคําสั่งหัวหน้าคณะรักษาความสงบแห่งชาติที่ ๓๖/๒๕๕๙ แปลงที่ดินNo 83 โซนที่ 5 และโซนที่ 6 จังหวัดชุมพร ซึ่งที่ผ่านมา ส.ป.ก. ได้ปรับพื้นที่ และปรับปรุงถนนสายหลัก ผิวจราจรหินคลุก ซึ่งจะช่วยให้เกษตรกรสามารถเข้าถึงแปลงและขนส่งผลผลิตจากแปลงไปสู่ตลาดได้สะดวกยิ่งขึ้น ตลอดจนการพัฒนาแหล่งน้ําเพื่อการเกษตรแบบครบวงจร การขุดสระ โครงการขุดบ่อบาดาล รวมทั้งระบบสูบน้ําแบบโซล่าร์เซลล์และแหล่งน้ําผิวดิน เพื่อเพิ่มศักยภาพในการทําเกษตรกรรมของเกษตรกรในเขตปฏิรูปที่ดิน เพื่อให้มีแหล่งน้ําสําหรับการอุปโภคบริโภคและภาคการเกษตรอย่างเพียงพอและทั่วถึง
ด้านนายวิณะโรจน์ ทรัพย์ส่งสุข เลขาธิการ ส.ป.ก.กล่าวเพิ่มเติมว่า สําหรับการอนุมัติโครงการและใช้เงินกองทุนการปฏิรูปที่ดินเพื่อเกษตรกรรมในครั้งนี้ เป็นการพัฒนาแปลงที่ดินตามโครงการพัฒนาแปลงที่ดินที่ได้จากการยึดคืนพื้นที่ ตามคําสั่งหัวหน้าคณะรักษาความสงบแห่งชาติ (คสช.) ที่ 36/2559 ซึ่งได้มีการอนุมัติหลักการใช้เงินกองทุนการปฏิรูปที่ดินเพื่อเกษตรกรรม เพื่อเป็นค่าใช้จ่ายในการดําเนินงานในการพัฒนาทั้งสิ้น 7 กิจกรรมมีการอนุมัติโครงการที่ขอใช้เงินกองทุนการปฏิรูปที่ดินฯ ตั้งแต่ปี พ.ศ. 2560 – 2564 ไปแล้ว จํานวน 74 โครงการ 5 กิจกรรม ดําเนินงานในพื้นที่ 12 จังหวัด จํานวน 39 แปลง จํานวนเงินทั้งสิ้น 218,526,362.00 บาท และเบิกจ่ายแล้ว 148,445,857.27 บาท ส.ป.ก. ให้ความสําคัญในเรื่องของความเป็นอยู่ของเกษตรกรเป็นอย่างยิ่งโดยเฉพาะในสถานการณ์ปัจจุบัน ส.ป.ก. ได้เข้าไปเยียวยาช่วยเหลือเกษตรกร ผ่านการสนับสนุนสินเชื่อดอกเบี้ยต่ําให้กับเกษตรกรในเขตปฏิรูปที่ดิน ผู้ซึ่งได้รับผลกระทบจากการแพร่ระบาดของโรคติดเชื้อไวรัสโคโรนา 2019 (COVID-19)ในปีงบประมาณ 2563 ถึงปีงบประมาณ 2564 จํานวน 45 จังหวัด เกษตรกร 4,162 ราย เป็นเงิน146.32 ล้านบาท และช่วยลดภาระหนี้สินให้กับเกษตรกรในเขตปฏิรูปที่ดินที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (COVID-19) โดยได้ผ่อนผันการชําระเงินกู้รายงวดหรือขยายระยะเวลาการชําระหนี้เงินกู้ออกไป 1 ปี.